फेक न्यूज़ का संसार जितना सनसनीखेज और उत्तेजक है उतना ही भयावह भी। दरअसल मानव के मनोविज्ञान के स्याह पक्ष की गहरी और आपराधिक समझ फेक न्यूज़ को बेहद प्रभावोत्पादक और विध्वंसक बना देती है। बहुत पहले फ्रांसिस बेकन ने अपने विश्व विख्यात निबंध ऑफ ट्रुथ में सत्य-असत्य के संबंधों और शक्तियों की विवेचना करते हुए लिखा था कि असत्य का मिश्रण हमेशा आनंददायी होता है। यदि मानव मन से व्यर्थ के विचार, हास्यास्पद आशाएं, अनुचित आकलन और असत्य तथा असम्भव कल्पनाएं हटा ली जाएं तो बहुत से मनुष्यों का मन-मस्तिष्क दयनीय रूप से संकुचित अवस्था में चला जायेगा और उन्हें अवसादग्रस्त और अक्रिय बना देगा। फेक न्यूज़ के संबंध में हुए नवीनतम शोध और अनुसंधान मनुष्य के असत्य के प्रति इस दुर्दमनीय आकर्षण की शक्ति को रेखांकित करते हैं।